Intră acum și în grupul de
Un bărbat a murit, miercuri, dimineața într-un incendiu care a izbucnit la o casă de locuit din localitatea Voitinel.
Purtătorul de cuvânt al ISU Suceava, maior Alin Găleată, a precizat că în zonă au intervenit pompierii militari și civili, cu cinci autospeciale de stingere și o ambulanță SMURD.
În sprijinul echipajului paramedical, a fost trimis și un echipaj al Serviciului de Ambulanță Județean Suceava, cu medic.
„Din nefericire, la fața locului a fost identificat un bărbat decedat, care a fost scos din casa afectată de incendiu înainte de sosirea echipajelor de pompieri”, a spus maior Alin Găleată care a precizat că bărbatul decedat avea 36 de ani.
Pe timpul intervenției, echipajul SMURD a acordat primul ajutor medical unei femei, în vârstă de 45 de ani, care a suferit un atac de panică. Ulterior, aceasta a refuzat transportul la o unitate spitalicească.
Pompierii au localizat incendiul în timp scurt și au lucrat la lichidarea acestuia, inclusiv a ultimelor focare și pentru îndepărtarea elementelor de construcție afectate de foc.
Cauza probabilă de izbucnire a incendiului a fost un scurtcircuit produs la un cablu electric defect.